钦定古今图书集成/明伦汇编/官常典/第115卷 > 宋
## 钦定古今图书集成/明伦汇编/官常典/第115卷 > 宋

### 太祖乾德四年以四十四代孙孔宜为曲阜主簿

按《宋史太祖本纪》不载。　按《阙里志》：“四十四代孙宜，
十岁能文，乾德四年，诣阙上书，述其家世，诏以为曲
阜主簿。”

### 太宗太平兴国元年始以孔宜袭封文宣公

按《宋史太宗本纪》不载　按《阙里志》：“太宗即位，召宜
入见，迁司农寺丞，镇关市于星子。寻入觐，乃授太子
右赞善大夫，袭封文宣公。”

太平兴国三年。冬十月。复兖州曲阜县文宣公家
按《宋史太宗本纪》云云。

按《阙里志》：太宗太平兴国三年，诏：“曲阜县文宣王家，
历代以圣人之后，不与庸调。周显德中，遣使均田，抑
同编户，今可特免。”

### 至道三年以四十五世孙孔延世袭封文宣公

按：《宋史真宗本纪》：至道三年“春三月，真宗即位，秋七月癸酉，诏访孔氏嫡孙。九月戊寅，以孔子四十五世
孙延世为曲阜令，袭封文宣公。”

按《兖州府志》：“延世先为曲阜主簿，迁长葛令。真宗即
位，召见，询问家世，授以世封，赐祭器经书金帛遣之。
卒子圣佑嗣。弟延泽，进士及第，为谏议大夫。延泽子
宗愿。”

### 真宗景德四年秋八月辛亥赐文宣王四十六世孙圣佑同学究出身

按：《宋史真宗本纪》云云。

### 大中祥符元年谒庙以四十六世孙孔圣佑为奉礼郎

按：《宋史真宗本纪》：“大中祥符元年冬十月，车驾东封。
十一月戊午，幸曲阜，谒文宣王庙，赐其家钱三十万，
帛三百匹，以四十六世孙圣佑为奉礼郎，近属授官
赐出身者六人。”

按《阙里志》：“元年，驾至曲阜谒庙，诏文宣公伯叔兄弟
子侄著衣巾陪位，又赐孔延渥等五人同学究出身，
又宣赐孔氏银三百两，帛三百匹。”

大中祥符六年，以孔勗知曲阜县。

按《宋史真宗本纪》不载。　按《兖州府志》，六年再幸曲
阜，以孔勗知曲阜县。孔氏世职始此。

### 天禧五年二月庚午以孔子四十六世孙圣佑袭封文宣公

按：《宋史真宗本纪》云云。

按《兖州府志》：“天禧五年，以四十六世孙圣佑袭封文
宣公，知仙源县事，迁太子赞善大夫。圣佑年九岁，赐
同学究出身。真宗东封，赐绯陪位，寻授曲阜县令。至
是，以光禄寺丞袭封。卒，无子，以从弟宗愿嗣。”

### 仁宗景祐二年诏以孔子四十六世孙宗愿袭封文宣公

按《宋史仁宗本纪》不载。按《礼志》，“景祐二年，诏以孔
子四十六世孙北海尉宗愿为国子监主簿，袭封文
宣公。”

### 皇祐三年秋七月丙辰以孔氏子孙知仙源县事

按《宋史仁宗本纪》云云。按《礼志》：皇祐三年七月诏
曰：“国朝以来，世以孔氏子孙知仙源县，使奉承庙祀。
近岁废而不行，非所以尊先圣也，宜以孔氏子孙知
仙源县事。”

按《兖州府志》：“三年诏兖州仙源县知县，自今宜复于
孔氏子孙中选充。遂以为常。”

### 至和二年三月始改封孔子后为衍圣公

按《宋史仁宗本纪》：“至和二年三月丙子，封孔子后为
衍圣公。”按《礼志》：至和初，太常博士祖无择言：“按前
史，孔子后袭封者，在汉、魏曰褒成、褒尊、宗圣，在晋、宋
曰奉圣，后魏曰崇圣，北齐曰恭圣，后周、隋并封邹国，
唐初曰褒圣。开元中，始追谥孔子为文宣王，又以其
后为文宣公，不可以祖谥而加后嗣。”遂诏有司定封
宗愿衍圣公，令世袭焉。

### 英宗治平 年罢孔氏知仙源县令袭封人不得去家庙

按《宋史英宗本纪》不载。按《礼志》：“治平初，用京东提
点王纲言，自今勿以孔氏子弟知仙源县，其袭封人
如无亲属在乡里，令常任近便官，不得去家庙。”

### 神宗熙宁元年二月乙卯孔若蒙袭封衍圣公

按《宋史神宗本纪》云云。按《礼志》，“熙宁中，以四十七
代孙若蒙为沂州新泰县主簿，袭封。”

按《兖州府志》：“熙宁元年，以四十七世孙若蒙袭封衍
圣公。若蒙，宗愿子也，以长嗣封。”

### 哲宗元祐元年改衍圣公为奉圣公令袭封者专主祠事

按《宋史哲宗本纪》，元祐元年冬十月丙戌，改衍圣公
为奉圣公。按《礼志》：元祐初，朝议大夫孔宗翰辞司
农少卿，请依家世例知兖州以奉祀。又言孔子后袭
封疏爵，本为侍祠，今乃兼领他官，不在故郡。请自今
袭封者无兼他职，终身使在乡里。朝议依所请，命官
以司其用度，立学以训其子孙，袭封者专主祠事，增
赐“田百顷，供祭祀之馀许均赡族人。其差墓户，并如
旧法。”赐书，置教授一员，教谕其家子弟，乡邻或愿学
者听。改衍圣公为“奉圣公”，及删定《家祭冕服等制度》
颁赐之。

按《阙里志》：元年敕：“白身合袭封人与除承奉郎，专以
主先圣祠事为职，添支供给随本资次，每三年理为
一任，用本路及按察官荐举，依吏部格关陞资任。如
朝廷非次擢用，许依旧带管公爵。令以次合袭封人
权主祀事，每遇亲祠大礼、冬正朝会，许赴阙陪位。”
元祐四年，置三氏学教授。

按：《宋史哲宗本纪》，不载。　按《续文献通考》：“先是乾兴
元年，孙兴公守兖，因庙建学，请以杨光辅为讲书，转
奉礼郎。元祐四年，尹复奏以文潞公荐为教授，而学
正、学录分任其事。前代皆孔子后为之，盖当时教授
自置也

### 元符元年以孔若蒙弟若虚袭奉圣公

按《宋史哲宗本纪》不载。按《礼志》，“通直郎孔宗寿等
举若蒙弟若虚袭封，仍请自今众议择承袭之人，不
必子继，庶几留意祖庙，惇睦族人。”

按《阙里志》：“四十七代孙若蒙坐事废，以弟若虚承袭。
元符元年，袭奉圣公。若虚卒，朝廷复以若蒙子端友
继之。”

### 徽宗崇宁元年二月追封孔鲤孔伋

按：《宋史徽宗本纪》：崇宁元年二月“庚戌，追封孔鲤为
泗水侯，孔伋为沂水侯。”

崇宁二年，诏“文宣王家选一人判司簿尉事。”

按《宋史徽宗本纪》不载。　按《阙里志》，二年诏文宣王
家选亲族一名，判司簿尉事，即以家长承继。此家长
之名所从来也。至于举事，则佐家长督理林庙，绳愆
子孙者。

### 大观 年复以奉圣公为衍圣公

按《宋史徽宗本纪》。不载　按《阙里志》。“大观间复以奉
圣公为衍圣公。每遇大礼。许赴阙陪位。”

### 宣和三年诏以四十八代孙孔端友袭衍圣公仍以亲属补迪功郎

按《宋史徽宗本纪》不载。按《礼志》：宣和三年，诏宣议
郎孔端友袭封衍圣公，为通直郎，直秘阁，仍许就任
关升，以示崇奖。端友言，“诏敕文宣王后与亲属一人
判司簿尉，今孔若采当承继推恩。”诏补迪功郎。
按《兖州府志》：端友，若蒙子也。若蒙二子，曰端友、端操。
端操四子：瑄、璠、瑱、玠。端友既复父封，建炎之难，与其
族叔传携弟子玠扈从南迁，家于衢州，而端操留居
曲阜，摄主祀事。其后端友无子，以玠为嗣。端操既卒，
以璠继爵，故玠受宋封于南，璠受金封于北，两公皆
端操子也。而孔氏宋、金之间又分为南北二宗矣。

### 高宗绍兴二年以四十九代孙孔玠袭封衍圣公

按《宋史高宗本纪》不载。按《礼志》，“绍兴二年，以四十
九代孙孔玠袭封衍圣公。其后以搢，以文远，以万春、
以洙，终宋世，皆袭封，主祀事。”

按《阙里志》：“端友弟端操，金权袭封衍圣公。于鲁生子
四：瑄、璠、琪、玠。”

按《兖州府志》：“二年，以四十九世孙玠袭封衍圣公，奉
先圣祠事，是为南宗。玠传五世，至元罢封，其后亦绝。
而孔传之后继之传者，端友族叔所与俱南者也。世
居衢州府。至明世，袭翰林院五经博士一员，以奉祠
事。”

绍兴八年六月壬戌，赐衍圣公孔玠衢州田五顷，奉
先圣祠事。

按《宋史高宗本纪》云云　按《文献通考》。八年。诏衢州
于系官田内拨赐五顷。赐主奉先圣祠事。袭封衍圣
公孔玠以孔氏渡江。子孙隔绝林庙。故赐田以奉先
圣烝尝也。

### 宁宗嘉定十七年以孔元用为通直郎行可为迪功郎

按《宋史宁宗本纪》。嘉定十七年春正月戊戌朔。诏补
先圣裔孔元用为“通直郎”按《理宗本纪》。十七年闰
月嗣皇帝位。九月诏以先圣四十九代孙行可为迪
功郎。

### 理宗宝庆元年以孔元用权袭封衍圣公

按《宋史理宗本纪》，不载。　按《兖州府志》，宝庆元年，恢
复山东，乃以孔元用权袭封衍圣公、仙源令。元用字
俊卿，宗愿第三子若愚之后也。若愚生端立，端立生
琥，琥生拂，拂生二子，长曰元孝，次曰元用。元孝既从
金人迁汴，元用摄主祀事，故受宋封。其后元木华黎
兵至，亦拜为衍圣公，世袭曲阜令，复以为济南通判，
从征益都，没于军。其子之《全权公》摄祀，为曲阜令。
宝庆二年六月壬寅，诏以孔子五十二代孙万春袭
封衍圣公。

按：《宋史理宗本纪》云云。

### 绍定三年冬十二月庚申诏录用孔子四十九代孙灿补官

按：《宋史理宗本纪》云云。

### 宝祐四年诏衍圣公孔洙通判吉州赐孔元龙为迪功郎

按《宋史理宗本纪》，“宝祐四年春二月丙子，诏袭封衍
圣公孙孔洙添差通判吉州，不釐务。夏五月，先圣五
十代孙孔元龙赐迪功郎，授初品官。”

### 度宗咸淳三年诏封孔伋沂国公

按：《宋史度宗本纪》不载按礼志云云。